
A V I Z

asupra propunerii legislative privind acordarea gratuită de ajutoare alimentare provenite din stocurile de intervenţie comunitare categoriilor de persoane cele mai defavorizate din România
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea gratuită de ajutoare alimentare provenite din stocurile de intervenţie comunitare categoriilor de persoane cele mai defavorizate din România, trimisă cu adresa nr. Pl-x 356 din 7 octombrie 2013, înregistrată sub nr.4c-11/1102 din 8 octombrie 2013.

Senatul, în calitate de primă Cameră sesizată, a respins propunerea legislativă în şedinţa din 1 octombrie 2013.

Potrivit dispoziţiilor art.75 din Constituţia României, republicată, şi ale art.92 alin.(9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 22 octombrie 2013.
Membrii Comisiei au examinat iniţiativa legislativă supusă avizării, expunerea de motive, avizul negativ al Consiliului Legislativ nr.300 din 17 aprilie 2013, avizul nefavorabil al Consiliului Economic şi Social nr. 997 din 2 aprilie 2013 şi punctul de vedere negativ al Guvernului nr. 913 din 7 iunie 2013 . 

În urma dezbaterilor, cu unanimitate de voturi, s-a hotărât avizarea negativă a propunerii legislative, deoarece propunerea legislativă propune modificarea Regulamentului cadru (CEE) nr. 3149/1992 care  a fost abrogat prin Regulamentul (UE) nr. 807/2010. De asemenea, încă din anul 2009 există în legislaţia internă Hotărârea Guvernului nr. 600/2009 privind stabilirea beneficiarilor de ajutoare alimentare care provin din stocurile de intervenţie comunitare destinate categoriilor de persoane cele mai defavorizate din România şi atribuţiile instituţiilor implicate în plan european, cu modificările şi completările ulterioare.
Iniţiativa legislativă  face parte din categoria legilor ordinare.

